Tittel, Dušan, poslanec NR SR (2019-09-18):
Vážený pán predsedajúci, kolegovia, keďže kolegyne nie sú, dovoľte, aby som predložil návrh poslancov Národnej rady Slovenskej republiky Dušana Tittela, Tibora Jančulu, Irén Sárközy a Martina Glváča na vydanie zákona o Fonde na podporu športu a o zmene a doplnení zákona č. 440/2015 Z. z. o športe a o zmene a doplnení niektorých zákonov v znení neskorších predpisov (parlamentná tlač 1546). Návrhom zákona o Fonde na podporu športu sa napĺňa programové vyhlásenie vlády Slovenskej republiky. Podľa programového vyhlásenia vlády na roky 2016 – 2020, vláda zriadi verejnoprávny Fond na podporu športu podľa vzoru Fondu na podporu umenia ako nástroj na centralizáciu zdrojov so zohľadnením niektorých špecifík športu ako oblasti, ktorej význam je zdôraznený nielen existenciou ministerstva školstva, vedy a výskumu a športu, ale i vytvorením osobitnej pozície štátneho tajomníka pre šport. Cieľom tohto poslaneckého návrhu zákona je vytvorenie inštitúcie zabezpečujúcej efektívnu podporu a predovšetkým rozvoja športu mládeže, vrcholového športu, športovej reprezentácie Slovenskej republiky, športu pre všetkých a športu zdravotne znevýhodnených. Fond bude vykonávať tieto činnosti: vytvárať podmienky na podporu a rozvoj športu poskytovaním finančných prostriedkov formou príspevkov na projekty podpory športu, monitorovať podporené projekty, podieľať sa na propagácii športu v Slovenskej republiky, spolupracovať s orgánmi verejnej správy a inými právnickými a fyzickými osobami v záujme utvárania priaznivých podmienok na rozvoj športu v Slovenskej republike, spolupracovať s medzinárodnými organizáciami a zahraničnými inštitúciami pôsobiacimi v oblasti športu, kontrolovať plnenie zmluvných záväzkov so zmluvnými partnermi, uskutočňovať vzdelávacie aktivity a metodicko-poradenskú činnosť v oblasti športu. V nadväznosti na uvedené navrhovaná organizačná štruktúru fondu vytvára podľa predkladateľov optimálnu platformu pre efektívne a transparentné plnenie stanovených cieľov činností a jeho riadenia. Orgánmi fondu v zmysle tohto návrhu zákona sú správna rada v počte 11 členov, dozorná rada v počte 5 členov. V mene fondu je oprávnený konať predseda správnej rady, v čase jeho neprítomnosti ho zastupuje podpredseda fondu. Na posudzovanie žiadostí o finančný príspevok fond zriadi odborné komisie podľa zamerania účelu podpory a rozvoja športu. Odborné komisie budú posudzovať žiadosti a odporúčať ju správnej rade, podporu projektov vrátane výšky príspevku, ktorý má byť poskytovaný na konkrétny projekt. Odborné komisie predkladajú správnej rade priority podpory športu v oblasti svojho pôsobenia na príslušný kalendárny rok a spolupracujú pri príprave vízie. Odborná komisia v rámci procesu posudzovania žiadosti preskúma aj úplnosť rozpočtu projektu a súlad žiadostí so zásadami poskytovania príspevku na projekt schválenými správnou radou. Žiadateľom o príspevok môže byť športovec, športový odborník, športová organizácia alebo obec. Ďalej tento poslanecký návrh zákona zároveň spresňuje a upravuje ustanovenia zákona č. 440/2015 Z. z. o športe tak, že reaguje na zmeny súvisiace so zriadením Fondu na podporu športu a na podnety z aplikačnej praxe reflektované predloženým poslaneckým návrhom zákona. Zákon o športe naďalej zveruje významné úlohy v oblasti koncepčných materiálov financovania športu prostredníctvom príspevkov pre uznané športy Ministerstva školstva, vedy, výskumu a športu Slovenskej republiky, ktoré naďalej bude spolu so štátnym tajomníkom pre šport predstavovať ústredný orgán štátnej správy pre šport so zodpovednosťami, ktoré ministerstvo malo podľa zákona o športe doteraz. Cieľom návrh novelizácie zákona o športe je spresnenie a upravenie ustanovení zákona č. 440 o športe a doplnení niektorých zákonov v znení neskorších predpisov. Medzi významné časti návrhu patrí úprava bezúhonnosti športových odborníkov, názvu a symboliky Slovenského olympijského a športového výboru, vzdelávania v oblasti boja proti dopingu alebo otázka riešenia športových poukazov. Práve účelom športových poukazov na základe schváleného projektu je podpora športu mládeže. Hodnotu športového poukazu pre konkrétnu výzvu bude schvaľovať správna rada fondu v závislosti od disponibilného objemu finančných prostriedkov určených na projekt. Žiadateľa, ktorého projekt správna rada schváli, fond zapíše do zoznamu poskytovateľov športových poukazov, ktorý sa zverejňuje na webovom sídle fondu a informačnom systéme športu. Správna rada môže rozhodnúť, že pomernú časť hodnoty športového poukazu bude uhrádzať zákonný zástupca dieťaťa alebo plnoletá fyzická osoba, ktorá športový poukaz využíva, v rozhodnutí zároveň výšku takto určenej pomernej časti hodnoty športového poukazu. Cieľom poslaneckého návrhu zákona je zároveň novelizácia zákona o rozhodcovskom konaní a prinavrátení kompetencie Slovenského olympijského športového výboru zriadiť rozhodcovský súd. Tento koncept je v súlade aj s praxou mnohých európskych štátov, kde je tento spôsob rozhodovania prostredníctvom rozhodcovských súdov zriadených Národným olympijským výborom obľúbeným, dôveryhodným a zaužívaným spôsobom rozhodovania športových sporov. Táto kompetencia bola v minulosti Slovenskému olympijskému a športovému výboru priznaná, avšak potom bola neskôr táto kompetencia Slovenskému olympijskému a športovému výboru odňatá zákonom č. 354/2016 Z. z., ktorým sa mení a dopĺňa zákon č. 40 o športe a o zmene a doplnení niektorých zákonov a ktorým sa mení zákon č. 552/2003 Z. z. o výkone práce vo verejnom záujme v znení neskorších predpisov. Finančné prostriedky môže fond používať len na účely podľa tohto zákona a na vlastnú prevádzku podľa rozpočtu schváleného správnou radou. Fond je povinný pri používaní prostriedkov zachovať hospodárnosť a efektívnosť ich použitia. Ministerstvo školstva poskytuje fondu každoročne príspevok najmenej vo výške 20 mil. eur, a to najneskôr do 31. januára. Fond bude používať na podporu športu najmenej 95 % z tejto sumy, na vlastnú prevádzku môže použiť maximálne 5 %. Návrh zákona je v súlade s ústavou, s ústavnými zákonmi, s medzinárodnými zmluvami, ktorými je Slovenská republika viazaná, so zákonmi, v súlade s právom Európskej únie a v súlade s nálezmi Ústavného súdu Slovenskej republiky. Poslanecký návrh má podľa predkladateľov negatívny vplyv na rozpočet verejnej správy. Poslanecký návrh zákona nemá žiadny vplyv na podnikateľské prostredie, sociálny vplyv, vplyv na životné prostredie, vplyv na informatizáciu spoločnosti, vplyv na verejnú správu pre občana ani vplyv na manželstvo, rodičovstvo a rodinu. Pán predsedajúci, ďakujem, skončil som.